Географски изследвания на руралните (селските) райони в Северозападния регион – класификация, социално-икономически профили и възможности за

регионално и локално развитие

Договор № 80-10-113 от 13.05.2022 г.

Ръководител: доц. д-р Пламен Патарчанов

В изпълнение на основната цел на проекта, бе извършен пространствен анализ на руралните (селските) райони в Северозападния регион на България. На тази основа се направи опит за класификация общините, които влизат в състава на тези райони, както и за анализ на възможностите за тяхното интегрирано развитие, отчитайки особеностите на пространствения потенциал на различните групи.

На основата на пространствения демографски и секторен анализ практически са създадени няколко групи от критерии и показатели чрез които са класифицирани в отделни групи. При анализа на основните демографски и социални процеси, са изяснени причините, които са характерни за видовете рурални райони. Проучени са някои от съставните елементи на селищната мрежа в различните видове рурални райони и техните характеристики.

Структурният икономически анализ и проучването на пазарната ситуация позволиха да се идентифицират неизползваните местни потенциали в видовете рурални райони. Предложени са целенасочени, за различните видове рурални райони в Северозападния регион, пространствени политики за интегрираното им развитие, повишаващи качеството на живот и увеличаващи привлекателността им.

Затвърдена е приложимостта на разработения унифициран модел за класификация на руралните райони и за другите региони в страната. Той се предлага като добра основа за устойчива политика в областта на националното, регионално и локално планиране и развитие, след представянето и одобряването й от органите на местната и регионална администрация.

Изследванията по проекта утвърждават едно самостоятелно, перспективно научно направление в българската географска наука на регионалните пространствени изследвания, което е предпоставка за застъпването му в специализирани учебни дисциплини на няколко бакалавърски и магистърски програми в Геолого-географския факултет.

Резултатите представляват интерес за различни държавни институции и публични организации в България и се явяват предпоставка, както за двустранно сътрудничество в България, така и за подготовка на бъдещи съвместни проекти, с които ще се кандидатства за международно и национално финансиране в рамките на фондове и програми на ЕС и българското правителство.

Резултатите от проекта съществено подпомогнаха подготовката на преподавателите и обучението на студентите в МП „Развитие и управление на селските райони” и съдействаха за утвърждаването на функционалното (проблемно) райониране на територията като съществен елемент от съвременните научно-практически направления на географската наука.

Реализацията на проекта значително разшири интереса на участниците в него и мотивира допълнително особено младите колеги (докторанти, магистри и бакалаври) за бъдещата им изследователска работа. Наред с това се повишиха практическите умения на изследователския екип при набирането, обработката и интерпретацията на емпиричната информация в проучването.